Onddo gorri

Onddo gorria (Hortiboletus rubellus) Boletaceae familiako onddo espezie bat da. Beste perretxiko batzuekin nahastuta eta hornigai gisa balio du , kontserbetarako ere bai.

Sinonimoak: Xerocomus rubellus edo Boletus rubellus.

Deskribapena 
Kapela: 3 eta 7 cm bitarteko diametrokoa, hemisferikoa, gero ganbila, eta azkenean ia zabaldua. Gorri-purpura kolore eder batekoa da, karmin kolorekoa edo granate kolorekoa eta gainazalak tomentu fin-fin bat darama, belusduna da eta lehorra.

Tutuak: Hori-krema kolorekoak, ondoren hori-oliba kolorekoak, atzamarrarekin zapaltzean urdindu egiten dira.

Poroak: Angelutsuak, tamaina ertainekoak, horiak, hori-urre kolorekoak, hori-laranjak edo berde-olibak.

Hanka: Kolore aldakorrekoa, horixka goiko aldean eta gorri-arrosa erdialdean, zertxobait sabelduna, oinarrira mehetua, ez da ildaskatua, ez fibrilosoa, baizik pruina fin bat du.

Haragia: Krema kolorekoa edo hori zurbilekoa, azalaren azpian gorria, aireak ukitzean pixka bat urdindu egiten da, zapore leunekoa eta fruta usain atseginekoa.

Etimologia: Hortiboletus terminoa latinetik dator, lorategi, esan nahi duen "hortus" hitzetik. Lorategiko Boletusa. Rubellus epitetoa latinetik dator, gorri bizia, esan nahi duen "rubellus" hitzetik.

Jangarritasuna 
Erdipurdiko jangarria.

Nahasketa arriskua 
Xerocomus chrysenteron delakoarekin, baina hau marroixkagoa da. Baita Aureoboletus gentilis espeziearekin ere, honek arrosa kolorea du eta poro handiagoak ditu.

Sasoia eta lekua 
Udan eta udazkenean, hostogalkorren basoetako soilguneetako bideetako belarretan.

Banaketa eremua 
Europa, Ipar Amerika, Errusia, Bolivia, Himalaiako eremua, Japonia, Hegoafrika, Australia, Zeelanda Berria.

Erreferentziak

Kanpo estekak 

Boletaceae
Kanadako onddoak
Ameriketako Estatu Batuetako onddoak
Mexikoko onddoak
Europako onddoak
Errusiako onddoak
Japoniako onddoak
Australiako onddoak
Zeelanda Berriko onddoak
Hegoafrikako onddoak
Himalaiako eremuaren onddoak
Boliviako onddoak